Alkonyati Istentisztelet
2026. július 19. – Szent Illés próféta
Szokásos kezdet
Áldott a mi Istenünk, öröktől fogva, most és mindenkor és örökkön örökké!
Amen.
Dicsőség néked, Istenünk, dicsőség néked!
Mennyei Király, Vigasztaló, igazságnak Lelke, ki mindenütt jelen vagy és mindeneket betöltesz, minden jónak kútfeje és az életnek megadója, jöjj el, és lakozzál mibennünk, és tisztíts meg minket minden szennytől, és üdvözítsd, Jóságos, a mi lelkünket!
Szent Isten, szent Erős, szent Halhatatlan irgalmazz nekünk! (Háromszor) 
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!
Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!
Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön örökké!
Amen.
Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz!
Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Jertek imádjuk a mi királyunkat és Istenünket!
Jertek imádjuk Krisztust, a mi királyunkat és Istenünket!
Jertek boruljunk le és imádjuk magát Jézus Krisztust, a mi királyunkat, Urunkat és Istenünket!
103. zsoltár
Áldjad én lelkem az Urat, / Uram Istenem! fölötte fölséges vagy, dicsőségbe és ékességbe öltöztél, - világossággal, mint köntössel körül vagy öltve, / kiterjesztvén az eget, mint sátorfödelet; - ki befödöd vizekkel annak felső részeit, / ki a felhőt szekereddé teszed, ki a szelek szárnyain jársz; - ki angyalaidat szélvésszé teszed, / és szolgáidat égető tűzzé; - ki a földet állandóságra alapítottad, / hogy nem fog ingadozni örökkön örökké. - A vízmélység öltözet gyanánt födte azt; / a hegyeken vizek állottak. - A te feddésed elől elfutottak; / mennydörgésed szavától megijedtek. - A hegyek fölemelkedtek, a völgyek alászállottak / azon helyre, melyet nekik alapítottál. - Határt vontál, melyet nem fognak átlépni, / s nem térnek vissza a földet elborítani. - Ki forrásokat fakasztasz a völgyekben, / a hegyek között folynak a vizek. - Iszik azokból minden mezei vad; / azok után lihegnek szomjúságukban a vadszamarak. - Azok mellett lakoznak az égi madarak; / a kősziklák közül szózatot adnak. - Ki megöntözöd a hegyeket onnan felől; / a te műveid gyümölcséből megelégíttetik a föld. - Ki szénát teremtesz a barmoknak, / és veteményt az emberek szolgálatára, - hogy kenyeret termessz a földből, / és bor vidámítsa föl az ember szívét; - hogy olajjal derítse föl orcáját, / és a kenyér erősítse meg az ember szívét. - Jóllaknak a mező fái, és a Libanon cédrusai; / melyeket ültetett. - Ott fészkelnek a madarak, / a gólya háza fő azok között. - A magas hegy a szarvasok, / a kőszikla a sündisznók menedéke. - A holdat időmértékül teremté; / a nap tudja lenyugvását. - Sötétséget parancsolsz és éj van, / mely alatt mind kimennek az erdei vadak, - az oroszlán ordító kölykei, / hogy ragadozzanak, és az Istentől magoknak eledelt keressenek.  - Fölkel a nap és összegyűlnek, / és hajlékaikba helyezkednek. - Kimegy az ember munkájára / és dolgára napestig. - Mely igen fölségesek a te műveid, Uram! / mindeneket bölcsességgel cselekedtél; mi a földet betölti, mind a te jószágod. - Ez a nagy és tágas öblű tenger, ott az úszók, melyeknek száma nincs, / a kicsiny állatok a nagyokkal; - Ott járnak a hajók, / a cethal, melyet alkottál, hogy játsszék abban. - Mindnyájan tőled várják, / hogy eledelt adj nekik idejében. - Te adván nekik, gyűjtenek; / fölnyitván kezedet, minden betelik jóval. - De ha elfordítod arcodat, megrémülnek; / ha elveszed lélegzetüket, elfogynak és a porba visszatérnek. - Beléjük bocsátván leheletedet, fölélednek; / és megújítod a föld színét. - Legyen az Úré a dicsőség mindörökké. / Az Úr örülni fog alkotmányaiban; - ki letekint a földre, és megrendíti azt; / ki a hegyeket megérinti és füstölögnek. - Énekelni fogok az Úrnak életemben, / dicséretet mondok az én Istenemnek, valamíg leszek. - Legyen kellemes neki az én beszédem; / én pedig az Úrban fogok gyönyörködni. - Fogyjanak el a bűnösök a földről és a gonoszok, úgy, hogy ne legyenek; / áldjad én lelkem az Urat.
Dicsőség az Atyának és Fiúnak és Szentléleknek, most és mindenkor és örökkön örökké! Amen 
Alleluja, Alleluja, Alleluja, dicsőség néked, Isten. (Kétszer recitálva, harmadszor énekelve)
Békesség ekténia
Békességben könyörögjünk az Úrhoz!
Uram, irgalmazz!
A mennyei békéért és lelkünk üdvösségéért könyörögjünk az Úrhoz!
Uram, irgalmazz!
Az egész világ békességéért, Isten szentegyházainak jólétéért és mindnyájunk egyesítéséért könyörögjünk az Úrhoz!
Uram, irgalmazz!
Ezen szent hajlékért s mindazokért, kik ide hittel, buzgósággal és istenfélelemmel járnak, könyörögjünk az Úrhoz!
Uram, irgalmazz!
[bookmark: OLE_LINK1][bookmark: OLE_LINK2][bookmark: OLE_LINK3][bookmark: OLE_LINK4]Szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), a tisztes áldozópapságért, a Krisztus-szerinti segédlő papságért, az egész egyházi rendért és a népért könyörögjünk az Úrhoz!
Uram, irgalmazz!
Ezen városért (községért), minden városért, községért és vidékért, s az azokban lakó hívekért könyörögjünk az Úrhoz!
Uram, irgalmazz!
A levegőnek kedvező mérsékletéért, a föld terményeinek bőségéért és békességes időkért könyörögjünk az Úrhoz!
Uram, irgalmazz!
A hajózókért, utazókért, betegekért, fáradozókért, foglyokért s ezek szabadulásáért könyörögjünk az Úrhoz!
Uram, irgalmazz!
Hogy mentsen meg minket minden aggódástól, haragtól és szükségtől, könyörögjünk az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert téged illet minden dicsőség, tisztelet és imádás, Atya és Fiú és Szentlélek, most és mindenkor és örökkön örökké.
Amen.
Boldog ember…
Uram, tehozzád
1. hang
Uram, tehozzád kiáltok, / hallgass meg engem; / figyelmezz imádságom hangjára, / midőn tehozzád kiáltok; /’ hallgass meg engem, Uram!
Igazodjék fel az én imádságom, / mint a tömjénfüst a te színed elé; / kezeimnek fölemelése / esti áldozat gyanánt. /’ Hallgass meg engem, Uram!
1. hang. Mintájuk: A mennyei rendeknek... (783. oldal)
Ki a teszbii Illést / tüzes szekéren a földről a magasságba emelted isteni Ige, / annak imái által üdvözítsd a téged buzgón dicsérőket / és az ő szent és üdvösséges emlékét /’ örömmel ünneplőket.
(784. oldal)
Nagy szélvész és villámlások után / lágy szellő susogása között hallád az Úr szózatát, ó boldog Illés, / ki reád értelmi világosságot árasztott, / a forgószél által röpített tüzes szekeren pedig / csodálatos módon az égboltozatot áthaladtad, /’ ó isteni ihletettségű próféta.
A bálványimádó áldozópapokat megölted, / egük felhőinek esőzését beszüntetted, / Isten iránti buzgóságtól hevíttetvén. / Elizeust pedig / kettős isteni kegyelemmel ruháztad fel, /’ ó isteni ihletettségű próféta!
2. hang
Két fényes világító tündöklött fel a földön: / Illés és Elizeus. / Amaz isteni igékkel a felhők esőjét elzárta, / és a királyt megfeddte, / és tüzes szekeren az égbe ragadtatott. / Elizeus pedig a vizet egészségessé / és termékenyítővé változtatta, / és kettős kegyelmet vevén, / a Jordán folyót kettéválasztá, / és most mindketten az angyalokkal együtt vigadozván /’ imádják Istent, a mi lelkünk üdvösségéért.
A próféták isteni ünnepe virradt föl ma, / hogy az ünnepkedvelő lelkeket / titokzatos módon összehívja. / Ki az egetjáró szekérre száll föl. / Napkelet alkonyt nem ismerő csillaga / Elizeussal, a csodálatos férfiúval megállítja / az új Jordán folyását, / és a jámborság hirdetésével jeleskedve / kettős alakban jelenvén meg, / úgy a réginek, mint az újnak dicsőségét egyesítette, / megkettőzvén az áldást mindazokon, /’ kik az ő emlékünnepét megtartják.
(785. oldal)
Az egyházak alkonyt nem ismerő hajnalcsillaga, / ki isteni buzgalomtól lángoltál, / Illés próféta. / Ki az ég harmatozását elzártad, / és hollók által nyertél táplálékot, / te a királyokat megintetted, / a papokat halálra kárhoztattad, / midőn a mennyekből tüzet esdettél le, / két ötvenes hadnagyot megölettél, / az özvegyet olajjal és maréknyi liszttel eltartottad, / fiát pedig imádságokkal föltámasztottad, / a vízben tüzet gerjesztettél / s gyalogosan jártál a Jordán hullámain, / és tüzes szekeren a mennyekbe menvén föl, / Elizeussal is közölted a kettős kegyelmet, / szüntelenül imádkozván Istenhez, /’ hogy üdvözítse a mi lelkünket.
Dicsőség... 6. hang (785. oldal)
Jertek igazhitűek serege, / s egybegyűlvén az isteni ihletettségű próféta tiszteletére / e szent hajlékban összhangzólag dicsőítő éneket zengjünk, / az őt felmagasztaló Krisztus Istenünknek, / s örömmel kiáltsunk fel: / Üdvözlégy földi angyal / és mennyei ember, Illés nagy próféta. / Üdvözlégy, ki Istentől kettős kegyelmet nyertél, / legtiszteltebb Elizeus. / Örvendjetek meleg védelmezőink, / pártfogóink és testi és lelki orvosaink, / és minden ellenkezéstől, / nyomorúságtól és bajoktól / oltalmazzátok meg /' a ti emlékeiteket híven ünneplő kereszténységet.
Most és… 6. hang Nagy dogmatikon (193. oldal)
Ó, ki ne áldana téged tisztaságos Szűz, / ki ne magasztalná a te legtisztább szülésedet? / Mert az Atyától öröktől fogva kisugárzott egyszülött Fiú / felfoghatatlan módon megtestesülvén tőled született, / ki isteni természetét megtartván / egyszersmind emberi természetet is viselt, / kit nem megosztott két személynek vallunk, / hanem egymással össze nem folyó két természet Urának ismerünk, / Őt imádd, tiszta boldogságos Szűz, /’ hogy könyörüljön a mi lelkünkön.
Enyhe világossága
Bölcsesség igazhívők!
Enyhe világossága, / a szent és boldog, / és halhatatlan / mennyei Atya isteni dicsőségének, / Jézus Krisztus! / Eljövén a Napnak lenyugvásához / és látván az esteli fényt; / áldjuk az Atyát / s a Fiút, és a Szentlélek Istent! / Mert te méltó vagy, / hogy minden időben, / szent hangon énekeljünk tenéked, / Isten fia, / ki éltet adsz a világnak; /’ miért is ez a világ dicsőít téged.
Figyelmezzünk! Békesség † mindnyájatoknak! Bölcsesség, figyelmezzünk!
Prokimen: Íme, most áldjátok az Urat, / ti az Úr minden szolgái. (Zsolt 133,1)
Vers: Kik az Úr házában állotok, a mi Istenünk házának tornácaiban.
Olvasmányok
Királyok könyvének olvasása (1Kir 17,1-24):
Lőn, hogy az Úr szózatot intézett Illés prófétához, s az így szólt Áhábhoz: „Az élő Úrra, a seregek Istenére, Izrael Istenére mondom, akinek színe előtt ma állok, hogy nem lesz ezekben az esztendőkben sem harmat, sem eső, hacsak nem majd az én szám szavára.” És történt, hogy az Úr szózatot intézett Illéshez, mondván: „Menj innen keletre, s rejtőzzél el a Kerit pataknál, mely a Jordán mellett van! A patakból majd ihatsz, s a hollóknak megparancsolom, hogy lássanak majd ott el élelemmel téged.” Ő pedig elment, és letelepedett a Kerit pataknál, amely a Jordán mellett van. A hollók hoztak neki kenyeret reggel, valamint húst este, s a patakból ivott vizet. Napok múltával azonban kiszáradt a patak, mert nem volt eső az országban. Ezért az Úr szózatot intézett Illéshez: „Kelj föl és menj a Szidonhoz tartozó Száreptába, és lakj ott! Íme, megparancsolom ott egy özvegyasszonynak, hogy lásson majd el élelemmel téged.” Erre ő felkelt és elment Száreptába, és a város kapujához érkezett. Íme, ott egy özvegyasszony fát szedegetett. Fölkiáltott mögüle Illés, és ezt mondta neki: „Hozzál nekem egy edényben egy kis vizet, hogy ihassam!” Erre az elindult, hogy hozzon. S fölkiáltott mögüle Illés, és ezt mondta neki: „Hozzál nekem egy falat kenyeret is a kezedben!” Az asszony ezt válaszolta: „Az élő Úrra, Istenedre mondom, hogy nincs még egy lepényem sem, hanem csak a maradék lisztem a vékában, és egy kevés olaj a korsóban. Íme, most összeszedek egy pár darab fát, bemegyek, és elkészítem azt magamnak és gyermekeimnek, hogy megegyük, s azután meghaljunk.” Illés így szólt hozzá: „Ne félj, hanem menj be, és cselekedj csak úgy, ahogy mondtad! De előbb készíts nekem belőle egy kis lepényt, és hozd ki nekem! Magadnak és gyermekeidnek pedig csak azután készíts! Mert azt mondja az Úr, Izrael Istene: a vékányi liszt ki nem fogy, és a korsó nem marad híján az olajnak addig a napig, amelyen majd az Úr esőt bocsát a földre.” Elment az asszony, és Illés beszéde szerint cselekedett, és evett ő is, amaz is, és az ő gyermekei. S attól a naptól fogva a liszt nem fogyott ki a vékából, és a korsó nem maradt híján az olajnak, az Úr beszéde szerint, amelyet Illés által szólt. Majd ezek után történt, hogy megbetegedett ennek az asszonynak, a ház úrnőjének a fia, és betegsége igen súlyos volt, úgyhogy végül nem maradt benne már a lehelet sem. Akkor így szólt az asszony Illéshez: „Mi közünk egymáshoz, Isten embere? Talán csak azért tértél be hozzám, hogy emlékeztess vétkeimre, és ezért halállal sújtsd fiamat?” Illés erre azt mondta az asszonynak: „Add ide fiadat!” Majd átvette azt az öléből, és fölvitte a fönti szobába, ahol ő lakott, és lefektette ágyára. Aztán így kiáltott Illés az Úrhoz: „Jaj nekem, Uram, hiszen tanúja vagyok az özvegynek, akinél lakom. Te azzal verted meg őt, hogy a fiát halálba küldted.” Majd háromszor a fiúra lehelt, és segítségül hívta az Urat ezekkel a szavakkal: „Uram, Istenem, térjen vissza a lélek ebbe a gyermekbe!” S úgy is történt, és hangosan megszólalt a gyermek. Illés pedig levitte a fenti szobából a házba, és átadta őt anyjának. Azt mondta neki: „Nézd, a fiad él!” Az asszony erre így szólt Illéshez: „Tudom már, hogy Isten embere vagy, és hogy az Úr szava igaz az ajkadon!”
Királyok könyvének olvasása (1Kir 18,1.17-27a. 29-46; 19, 1-10.15-16):
Lőn, hogy a harmadik esztendőben szózatot intézett az Úr a teszbi Illéshez, mondván: „Menj és mutasd meg magadat Áhábnak, mert esőt fogok adni a föld színére!” És történt, hogy amikor meglátta Áháb Illést, így szólt hozzá: „Te vagy-e az, te, aki megrontod Izraelt?” Erre Illés azt mondta: „Nem én rontom meg Izraelt, hanem te s atyád háza, kik elhagytátok az Urat, Isteneteket, s Baál után jártok. Nos, küldj csak el, s gyűjtsd egybe nekem egész Izraelt a Kármel hegyére, valamint Baál négyszázötven prófétáját s a ligetek négyszáz prófétáját, akik Jezábel asztaláról esznek!” Áháb elküldetett Izrael valamennyi fiához, s az összes prófétát egybegyűjtötte a Kármel hegyére. Ekkor így szólt hozzájuk Illés: „Meddig sántikáltok kétfelé? Ha az Úr az Isten, kövessétek őt, ha pedig Baál, kövessétek azt!” A nép azonban egy szót sem felelt neki. Erre Illés azt mondta a népnek: „Én maradtam meg egyedül az Úr prófétái közül: Baál prófétái pedig négyszázötvenen vannak és a ligetek prófétái is igen sokan. Adjatok nekünk két ökröt, aztán ők válasszák ki maguknak az egyiket, s vagdalják föl darabokra és tegyék a fára, de tüzet ne tegyenek alája! Én pedig majd a másik ökröt készítem el és teszem a fára, de tüzet szintén nem teszek alája. Hívjátok segítségül isteneitek nevét, én meg majd segítségül hívom az én Uramnak, Istenemnek a nevét, s amelyik Isten tűz által meghallgat, az az Isten.” Erre az egész nép megszólalt, s így felelt: „Helyes a beszéd, ma jól szóltál!” Így szólt tehát Illés a bálványimádás prófétáinak: „Válasszátok ki magatoknak az egyik bikát, és elsőként ti készítsétek el, hiszen ti vagytok többen, aztán hívjátok segítségül istenetek nevét, de tüzet ne tegyetek oda!” Miután ők átvették a bikát, melyet nekik odaadott, elkészítették és reggeltől délig segítségül hívták Baál nevét, mondván: „Hallgass meg minket, Baál, hallgass meg minket!” De nem jött egy hang sem, és nem felelt senki sem, hiába futkostak az oltár körül, amelyet készítettek. Mikor aztán már délfelé járt az idő, Illés gúnyolódni kezdett velük, mondván: „Hangosabban kiáltsatok, hiszen Isten ő, és ez neki csak fecsegés!” S történt, hogy eljött az esti ételáldozatot bemutatásának ideje is, de egy hang sem hallatszott, és nem felelt és nem hallgatta meg az imádkozókat senki sem. Ekkor így szólt Illés a bálványimádás prófétáihoz: „Most akkor álljatok félre, mert én mutatom be az áldozatot!” Aztán ezt mondta Illés az egész népnek: „Jertek hozzám!” Mikor aztán a nép eléje járult, Illés fogott tizenkét követ Izrael tizenkét törzsének száma szerint, akihez így szólott az Úr: „Izrael legyen a neved!” Majd pedig felépítette a köveket az Úr nevében, helyreállította az ő lerombolt oltárát, majd az oltár körül akkora árkot húzott, amelybe kétmérőnyi gabona fért volna el. Azután fahasábokat helyezett az oltárra, amelyet így elkészített, földarabolta a bikát, s rátette a fahasábokra, és elrendezte az oltáron. Ekkor azt mondta: „Hozzatok ide négy vödör vizet, és öntsétek az égőáldozatra meg a fahasábokra!” Azok úgy cselekedtek. Azután így szólt: „Ismételjétek meg!” Erre megismételték. Majd újra szólt: „Harmadszor is tegyétek meg!” Azok harmadszor is megtették, úgyhogy már víz folyt az oltár körül, és az árok is megtelt vízzel. Ekkor Illés az ég felé kiáltott e szavakkal: „Uram, Ábrahám, Izsák és Jákob Istene! Uram, hallgass meg ma tűz által, és hadd tudja meg ez az egész nép, hogy egyedül te vagy Izrael Istene, s hogy én a te szolgád vagyok, és hogy mindezt éretted cselekedtem! Uram, hallgass meg, hallgass meg tűz által, hadd tudja meg ez a nép, hogy te, az Úr vagy az Isten, és hogy te visszatéríted magadhoz ennek a népnek a szívét!” Akkor tűz hullott le az égből az Úrtól, és megemésztette az égőáldozatokat és a fahasábokat, és a vizet is az árokban, sőt még a köveket és a port is felnyalta a tűz. Ekkor az egész nép arcra borult, és azt mondta: „Valóban az Úr az Isten, ő az Isten!” Illés erre így szólt a néphez: „Ragadjátok meg Baál prófétáit, egy se meneküljön meg közülük!” Megragadták hát őket, Illés pedig levitette őket a Kison patakhoz, és ott megölette őket. Mindezek után Illés azt mondta Áhábnak: „Eső közelgése hallatszik; fogass hát be, és menj föl a hegyre, hogy el ne kapjon az eső!” Illés pedig fölment a Kármel hegyére, lekuporodott a földre, arcát a térdei közé tette, és imádkozott az Úrhoz. Aztán az ég elsötétedett a viharfellegektől, és hatalmas eső támadt. Áháb pedig elment Jezráelbe. Miután Áháb elmondta feleségének, Jezábelnek azt, hogy mi mindent művelt Illés, Jezábel hírvivőt küldött Illéshez ezzel az üzenettel: „Holnap olyanná teszem a lelkedet, mint te tetted azok közül bármelyikét. Illés ennek hallatára megijedt, s útra kelt, hogy megmentse életét. Eljutott a júdeai Beersebába, otthagyta szolgáját, ő maga pedig egy napi járásnyira előrement a pusztába. Miután beért oda, leült egy borókabokor alá, és elaludt. Míg ott aludt a bokor alatt, valaki megérintette, és így szólt hozzá: „Kelj föl, egyél és igyál, mert hosszú út áll előtted!” Illés pedig föltekintett, és meglátta, hogy a fejénél hamuban sült lepény és egy korsó víz van. Erre fölült, evett és ivott, de aztán újra lefeküdt aludni. Ám az Úr angyala másodszor is megjelent, megérintette és így szólt hozzá: „Kelj föl, egyél és igyál, mert hosszú út áll előtted!” Erre fölkelt, evett és ivott, és ennek az ételnek az erejétől negyven nap és negyven éjjel vándorolt, egészen Hóreb hegyéig. Amikor odaért, bement a barlangba, és ott megszállt. És íme, az Úr szózatot intézett hozzá, és ezt mondta neki: „Mit csinálsz itt, Illés?” Illés azt válaszolta: „Féltékenyen buzgólkodom a mindenható Úrért, mert Izrael fiai elhagyták szövetségedet, oltáraidat lerombolták, prófétáidat kardélre hányták, s én egészen egyedül maradtam, de most nekem is az életemre törnek”. Erre az Úr így szólt hozzá: „Eredj, térj vissza utadon, és menj a Damaszkusz felé vezető pusztába, és kend föl magad helyébe prófétának Elizeust, Sáfát fiát!”
Királyok könyvének olvasása (1Kir 19, 19. 2Kir2,1;6-14):
Történt azokban a napokban, hogy rátalált Illés Elizeusra, Sáfát fiára, amint az ökrökkel szántott. Amikor Illés elment mellette, ráterítette palástját. Erre Elizeus otthagyta az ökröket, Illés után futott, és szolgálatába lépett. Amikor pedig az Úr azt akarta, hogy Illést a forgószél fölvigye az égbe, az történt, hogy Illés és Elizeus éppen elindult Gilgálból. Illés így szólt Elizeushoz: „Maradj itt, mert engem az Úr a Jordán mellé küld!” De ő azt mondta: „Az élő Úrra, és élő lelkedre mondom: nem hagylak el”. Így mind a ketten elmentek. A prófétatanítványok közül is elment ötven, s egy bizonyos távolságra maradtak tőlük, míg ők ketten a Jordán mellett álltak meg. Illés fogta a köntösét, összegöngyölte és ráütött vele a vízre. Erre az kettévált, az egyik és a másik irányban, úgyhogy mindketten szárazon mentek át rajta. Amikor átértek, Illés azt mondta Elizeusnak: „Kérj valamit, mit tegyek még meg neked, mielőtt elválok tőled!” Elizeus így felelt: „Hát akkor szálljon kétannyi rész rám a lelkedből!” Azt mondta neki: „Olyat kértél, amit nehéz teljesíteni. Ha majd meglátod, mint ragadtatom el, osztályrészül jut neked, de ha nem látod meg, akkor nem kapod meg.” S történt, amint mentek és beszélgettek, egyszer csak jött egy tüzes szekér, tüzes lovakkal, s elválasztotta őket egymástól, aztán Illés a forgószéllel fölment az égbe. Amikor Elizeus ezt látta, fölkiáltott: „Atyám, atyám, Izrael hadiszekere és fogata!” S többé nem látta. Elizeus erre fogta ruháját és kettérepesztette. Majd fölemelte Illés köntösét, amely leesett róla, ráütött vele a vízre, de az nem vált ketté. Erre azt mondta Elizeus: „Hol van Illés Istene, hol van ő?” És mihelyt újból a vízre ütött, az kettévált, ő pedig száraz lábbal átment.
Ekténia
Mondjuk mindnyájan, teljes lelkünkből és teljes elménkből, mondjuk!
Uram, irgalmazz!
Mindenható Urunk, atyáinknak Istene, kérünk téged, hallgass meg minket és könyörülj!
Uram, irgalmazz!
Könyörülj rajtunk, Isten, a te nagy irgalmasságod szerint, kérünk téged, hallgass meg minket és könyörülj!
Uram, irgalmazz! Uram, irgalmazz! Uram, irgalmazz!
Könyörögjünk még szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), lelkiatyáinkért s Krisztusban minden atyánkfiáért!
Uram, irgalmazz! Uram, irgalmazz! Uram, irgalmazz!
Könyörögjünk még az itt jelenlévő s tőled nagy és bő kegyelmeket váró népért, a mi jótevőinkért és minden igazhitű keresztényért!
Uram, irgalmazz! Uram, irgalmazz! Uram, irgalmazz!
Mert irgalmas és emberszerető Isten vagy, és téged dicsőítünk, Atya és Fiú és Szentlélek, most és mindenkor s örökkön örökké.
Amen.
Add Urunk
4. hang; dallama: Elcsodálkozott József
Add Urunk, hogy ez estén / minden bűntől megőrizzük magunkat. / Áldott vagy te, Urunk, atyáinknak Istene; / dicséretes és dicsőséges a te neved mindörökké. Amen. / Legyen, Uram, a te kegyelmed rajtunk, / amint tebenned bíztunk. / Áldott vagy te, Urunk, / taníts meg minket a te igazságaidra. / Áldott vagy te, Uralkodó, / oktass bennünket a te igazságaidra. / Áldott vagy te, Szent, / világosíts meg minket a te igazságaiddal. / Uram, a te kegyelmed örökké, / kezeid munkáit meg ne vesd. / Téged illet a dicséret, / téged illet az ének. / Téged illet a dicsőség, / Atya és Fiú és Szentlélek, / most és mindenkor /’ és örökkön örökké. Amen.
Teljesítsük esti könyörgésünket az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Hogy ezen egész estét tökéletesen, szentül, békességben és vétek nélkül töltsük el, kérjük az Úrtól!
Add meg, Uram!
A békesség angyalát, a hűséges vezetőt, lelkünk és testünk őrzőjét kérjük az Úrtól!
Add meg, Uram!
Bűneink és vétségeink bocsánatát és elengedését kérjük az Úrtól!
Add meg, Uram!
Jókat és hasznosakat lelkünknek és a világnak békességet kérjünk az Úrtól!
Add meg, Uram!
Hogy életünknek hátralevő részét békében és bűnbánatban töltsük, kérjük az Úrtól!
Add meg, Uram!
Hogy életünket keresztény módon, gyötrelem és szégyen nélkül végezzük be, s hogy Krisztus félelmetes ítélőszéke előtt jó feleletet adjunk, kérjük az Úrtól!
Add meg, Uram!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert jóságos és emberszerető Isten vagy és téged dicsőítünk, Atya és Fiú és Szentlélek, most és mindenkor s örökkön örökké.
Amen.
Békesség mindnyájatoknak!
És a te lelkednek!
Fejeteket hajtsátok meg az Úrnak!
Néked, Uram!
Legyen áldott és dicsőített a Te országod hatalma, Atya és Fiú és Szentlélek, most és mindenkor és örökkön örökké!
Amen.
Előverses sztichirák
8. hang. Minta: Ó dicsőséges csoda... (787. oldal)
Illés próféta az isteni fény által megvilágíttatva / egészen az Istené volt, / és a gonoszlelkű királlyal ellenkezésbe jött, / miért is a felülről jövő ítélet alapján őt vezeklésre kényszeríté, / úgyszintén a királynét is, / mint könyörtelen szívűt és kincsszomjúhozót, / az isteni ítéletnek adta át. / Azért Illés próféta imái által /' üdvözítsd, Krisztus, a mi lelkünket, mint irgalmas!
Elővers: Mózes és Áron az ő papjai között és Sámuel azok között, kik segítségül hívják az ő nevét.
Meddig tűröd, Uram, mondá Illés, / az istentelenek gonoszságait? / Te plántáltad őket, és megfoganván / az engedetlenség gyümölcsét hozták, / és valóban maguk is gonoszul vesztek el / gonoszságaik szerint, / s most hozzád kiáltanak, s nem hallgatod meg őket; / ó miért adtad tudtomra a becstelenséget /’ és a törvényszegő bírákat?
Elővers: Te pap vagy mindörökké Melkizedek rendje szerint.
A te fölmeneteledet, / tiszteletreméltó nagy Illés, ünnepelve / kérünk téged, / buzgó imáddal oltalmazz bennünket minden aggódástól, / bajtól és gonosz csapásoktól, / hogy mindenkor hálás szívvel tiszteljük /’ és dicsérjük a te becses emlékedet.
Dicsőség... 6. hang (788. oldal)
Krisztus hirdetője és prófétája, / ki az isteni felség királyi székétől sohasem távozol, / és a magasságban az Úr színe előtt állván, / a betegségekben szenvedőknek bajait enyhíted / és a világra áldást árasztasz, / mint világszerte dicsőített nagy próféta, /’ könyörülj a mi lelkünk üdvösségéért.
Most és… 6. hang (761. oldal)
Istenszülő, te vagy a valódi szőlővessző, / ki megnövesztetted nekünk az élet gyümölcsét, / hozzád könyörgünk: / Imádd a szent apostolokkal együtt érettünk az Uralkodót, /’ hogy irgalmazzon a mi lelkünknek!
Most bocsásd el, Uram
Most bocsásd el, Uram, / a te szolgádat / a te igéd szerint békességben, mert látták szemeim / a tőled küldött Üdvözítőt, / kit rendeltél minden népek színe elé, világosságul a pogányoknak / megvilágosítására, /’ és dicsőségül a te népednek, Izraelnek.
Szent Isten, szent Erős, szent Halhatatlan irgalmazz nekünk! (Háromszor) 
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!
Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!
Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön örökké!
Amen.
Tropárok
4. hang (792. oldal)
Emberi testben angyal, / a próféták kitűnősége, / Krisztus eljövetelének második előhírnöke, / dicső Illés próféta, / ki Elizeusnak felülről kegyelmet küldöttél, / hogy betegeket gyógyítson, / bélpoklosokat megtisztítson, / mi reánk is, a te buzgó tisztelőidre /’ árassz, kérünk, lelki gyógyulást!
Dicsőség… most és… 4. hang (894. oldal)
Az örök idők óta elrejtett / s még az angyalok előtt is ismeretlen mély titok / teáltalad, Istenszülő, lett a földön nyilvánvalóvá: / az összevegyülés nélkül változatlanul megtestesült / és önként keresztre emelkedett Isten, / ki föltámasztotta ősatyánkat, /’ mentse meg a haláltól a mi lelkünket is!
Elbocsátó
Bölcsesség!
Adj áldást!
Krisztus, a mi Istenünk ki áldott és dicsőített öröktől fogva.
Tedd erőssé, Isten, az igaz katolikus hitet örökkön örökké!
Legszentebb Istenszülő üdvözíts minket!
Ki a keruboknál tiszteltebb és a szeráfoknál hasonlíthatatlanul dicsőbb vagy, ki az Istent, az Igét sérülés nélkül szülted, téged valóságos Istenszülő magasztalunk!
Dicsőség neked, Krisztus Istenünk, a mi reménységünk, dicsőség néked!
Dicsőség az Atyának és Fiúnak és Szentléleknek, most és mindenkor és örökkön örökké. Amen. Uram, irgalmazz! Uram, irgalmazz! Uram, irgalmazz! Adj áldást uram!

(A pap az elbocsátó imádságot mondja.)
Amen.
Az Úr áldása reátok az ő kegyelmével és emberszeretetével mindig, most és mindenkor és örökkön örökké!
Amen.
